Pedershaab i Brønderslev har bebudet fyring af 80 mand. Det er lige under halvdelen af medarbejderstaben. Afskedigelserne er ikke blevet meldt ud til de berørte parter endnu, da så store fyringer skal varsles med ti dage, så der er plads til eventuelle forhandlinger med ledelsen. Dem står Dansk Metal for. Formand for Metal Brønderslev Arne Jensen siger til TV2/Nord. - Lige nu går alle og er nervøse derude, så det er i alle parters interesse, at vi kommer hurtigt videre med forhandlingerne, siger lokalformanden. Metal Brønderslev og tillidsrepræsentanterne i Pedershaab har et nyt møde med ledelsen på mandag. Arne Jensen forventer, at man får forhandlet en aftale om kompetenceudvikling under opsigelsesperioden på plads. Årsagen til de mange kommende fyringer er finanskrisen. Virksomheden har simpelthen ikke kunnet opretholde deres ordreniveau.

Referat:
Brønderslev-virksomheden bebuder fyring af 80 af sine medarbejdere.